Què fer des de Tolmin? Les primeres excursions al P.N. Triglav - Viatjar és Descobrir\nDia 1: Tolmin – Excursions al Parc Nacional Triglav\nSom-hi! A descobrir Eslovènia! Per fi comença la nostra ruta per aquest petit i desconegut país. Ens espera una deliciosa gastronomia, una interessant cultura i, sobretot, uns paratges naturals espectaculars. Dignes de les millors postals. Dels que costen d’oblidar. Volem començar descobrint els paisatges d’Eslovènia, deixant les ciutats i pobles per més endavant. I escollim com a punt de partida Tolmin.\nTolmin, un petit poble de menys de 13.000 habitants, és la localitat més gran de la regió Zgornje Posočje i el centre econòmic, administratiu i cultural de la vall del riu Soca. Envoltat de muntanyes i boscos, la seva situació és ideal per conèixer les meravelles que amaga el sud del Parc Nacional del Triglav, l’únic parc nacional d’Eslovènia.\nCaminant fins al llac Krn, el llac alpí més alt d’Eslovènia\nSens dubte, el senderisme és l’activitat per excel·lència d’Eslovènia. Una selecció excepcional de senders travessen la seva exuberant naturalesa. Hi ha més de 10.000 kilòmetres de camins senyalitzats! Des de senzilles i curtes caminades, que ens portaran fins a algunes de les cascades més boniques del país, fins a exigents rutes per les escarpades i pedregoses muntanyes eslovenes.\nDesprés de reflexionar-ho molt, decidim que l’excursió fins al llac Krn serà la primera del viatge. Tres motius són els que ens convencen per fer aquesta ruta:\nTot i no ser una excursió curta, és molt senzilla. No hi ha cap pujada forta i el camí és molt tranquil. Preferim no començar amb els trekkings més exigents des del primer dia.\nEns permetrà endinsar-nos pel cor dels Alps Julians, dins del Parc Nacional del Triglav.\nÉs una de les rutes més populars entre els eslovens. Tenim ganes de veure quins són els seus gustos…\nEl punt de partida de la ruta és el refugi Klement Jug, situat a la vall de Lepena. Des de Tolmin, triguem una hora a arribar-hi. Avancem per estretes carreteres plenes de revolts, d’aquelles que fan goig de conduir amb les finestres baixades. Respirant l’aire pur de les muntanyes. Travessem per primera vegada el riu Soca, i no podem evitar aturar-nos, impressionats pel color turquesa de les seves aigües. Arribem al refugi abans de les nou, i ja tenim certes dificultats per aparcar. Es nota que és diumenge i que els eslovens són uns grans senderistes…\nBona part de la ruta transcórrer per l’interior d’un bosc. Gradualment anem ascendint i les vistes milloren cada cop més. Encara que trobem força gent, en cap moment tenim sensació de massificació. Bàsicament ens trobem amb gent del país. I això ens encanta! Ens sentim totalment integrats entre els eslovens, que en saluden amablement amb un Dober Dan (Bon dia en eslovè).\nL’última part del camí abandona el bosc i avança tranquil·lament entre prats alpins. Contemplem els pics de les muntanyes més pròximes i, finalment, arribem al llac Krn. Aquest llac, situat a 1391 metres d’alçada, és el llac alpí més alt d’Eslovènia. Les seves aigües transparents, amb el cim Krn al fons, pinten una postal magnífica.\nAl migdia, arribem al cotxe de nou i ens dirigim cap a les Gorges de Tolmin, la meravella natural del poble de Tolmin. Aquest paratge natural està situat a només dos kilòmetres del poble, i és una visita obligatòria si voltem per la zona.\nLes Gorges de Tolmin, on conflueixen el riu Tolminka i el Zadlascica, són el punt d’entrada més al sud del Parc Nacional del Triglav. Un sender circular permet recórrer-les i admirar la bellesa d’aquest paisatge, on la fusió entre l’aigua i les roques és impressionant. Comencem el camí per la zona més agresta del canyó. El blau turquesa de l’aigua contrasta amb la foscor de les parets. I entre les dues parets, hi destaca una enorme pedra encallada, coneguda com el Cap de l’Ós.\nLa segona part del camí s’allunya una mica del congost i ens porta fins la Gruta de Dante, una cova amb més de 1.100 metres de longitud. Només podem endinsar-nos uns pocs metres abans de trobar-nos una tanca que prohibeix el pas. Però en tenim prou per impregnar-nos de la negror que inunda el seu interior. Una foscor inquietant, que segons explica la llegenda, va inspirar a l’escriptor Dante Alighiere, que va visitar la cova durant el segle XV, a escriure l’Infern de la Divina Comèdia.\nDesprés d’un petit ascens, arribem al punt més alt del camí i creuem el famós Pont del Diable, que es troba suspès a 60 metres sobre el riu Tolminka. La perspectiva perfecte per acabar la visita i acomiadar-nos d’aquesta obra d’art.\nLa cascada Beri\nSí, és cert. Durant el primer dia del nostre viatge per Eslovènia no parem ni un moment. Però aquest país té molts i molts atractius, molt a prop els uns dels altres. Sabent que, a només cinc minuts amb cotxe, hi havia l’inici del camí per anar a veure la cascada Beri, no podem resistir-nos a anar-hi…\nEncara que la cascada Beri no és la més famosa de les infinites cascades d’Eslovènia, ens encanta conèixer racons menys populars i poder-los gaudir sense ningú. L’únic inconvenient sol ser la manca d’indicacions per arribar a aquests llocs… Així que ens costa una mica trobar l’inici del camí. Per arribar-hi, sortint des de Tolmin hem de dirigir-nos cap al petit poble de Poljubinj. Un cop creuat el poble, s’arriba a un petit pont de pedra que creua el riu Godica. Allà hem de deixar el cotxe i començar a caminar. Hem d’agafar el camí que hi ha a l’esquerre de l’inici del pont (venint des de Poljubinj) i seguir el curs del riu. Després d’uns cinc minuts, ja trobem un cartell que ens indica el salt d’aigua.\nEl camí és molt senzill, avança paral·lel al riu Godica i s’endinsa al bosc poc a poc. Finalment, sense esperar-nos-ho ens trobem davant del salt d’aigua. Assentants sobre una pedra, contemplem, completament sols, la cascada Beri. Elegant. Fina. La gran protagonista d’aquest petit racó d’Eslovènia.\nQuan veiem que comença a fer-se tard, desfem el camí amb una mica de pressa. Encara ens espera una nova sorpresa abans de que fosquegi…\nPugem fins al Kozlov rob Castle, el castell de Tolmin\nNo podem marxar de Tolmin sense visitar el seu castell del segle XII. No tant pel castell en sí, que tampoc és massa espectacular, sinó perquè no ens volem perdre la màgica vista que es té des del turó coronat pel castell.\nHi pugem a última hora de la tarda, el moment ideal per veure com la vall del riu Soca i les muntanyes del Parc Nacional del Triglav es tenyeixen de taronja.\nDurant la pujada al turó, uns tres kilòmetres, ens hem d’afanyar per no perdre’ns les llums més màgiques del dia. Arribem a dalt esbufegant. Però només ens cal aixecar el cap i contemplar l’horitzó per deixar enrere el cansament. De nou, tornem a estar completament sols envoltats d’un paratge de postal.\nLa lluna és cada cop més visible, comença a fer-se fosc… I no podem apurar si no volem quedar-nos a les fosques al mig del bosc. Baixem amb silenci, apurant la claror, i rememorant tot el que el dia ens ha deparat. Tot el que hem vist de la veritable Eslovènia.\nTrack GPS de l’excursió fins al Llac Krn.\nTríptic oficial de les Tolmin Gorges.\nPreu d’entrada a les Tolmin Gorges: 4 euros.\nLes altres activitats que fem durant el dia són gratis.\n(Aquest post correspon al dia 1 del nostre viatge a Eslovènia durant l’agost del 2016)\nPost AnteriorL’Illa de Brac i la platja Zlatni Rat\nSegüent PostMuntanyes de llibertat: Del Refugi de Certascan a Aulus-les-Bains\nViatge a la Gomera en 9 Dies. Itinerari i Preparació del viatge\nNoemí 15 nov. 2016 Respon\nCom sempre, és tornar a ser allà i gaudir-ho de nou!!! Com en saps!!😍😍\nViatjar és Descobrir 17 nov. 2016 Respon\nQue bé que senta recordar les caminades per Eslovènia… 😃😃\nQuim Duran 17 nov. 2016 Respon\nM han agradat ganes d anar a slovenija…… Que bonic!!\nLa naturalesa d’Eslovènia ens va enamorar des del primer dia. És un país que té molt per oferir. Som-hi a visitar Eslovènia!! 😉😉\nVolia dia agafat….hehehehe\nrondaller 20 nov. 2016 Respon\nQuins paisatges! Estic d’acord que feu agafar ganes d’anar-hi.\nViatjar és Descobrir 20 nov. 2016 Respon\nSí, Eslovènia té uns paratges encisadors. I veure les fotos dels paisatges fan venir moltes ganes d’anar-hi…\nÉs un destí molt i molt recomenable.


Cas típic 3099: noi li agrada noia, noi li agrada la escala logarítmica | Pons's blog\nPosted: 2019-10-04 in Recull dels divendres\nLa importància de dormir les hores que toquen\nLa perillosa radiació electromagnètica dels dispositius electrònics del nostre voltant Kurzgesagt – In a Nutshell (7:30 min, la resta es spam)\nLes 15 entrades més èpiques de super-herois. No hi ha espoilers com a tal però si filem prim si. (10 min)\nCom Spider-Man Far From Home hauria d’haver acabat. Espoilers per suposat (subtítols en castellà 8 min)\nCom canvia la velocitat de captura d’una càmera depenent de la llum que entra al sensor. (10 segons)\nCom reconstruir l’aspecte dels dinosaures\nAnècdotes viscudes pels metges recopilades en tweets perquè llegir molt cansa.\nNo us pensàveu que aquestes coses importants sortien a la primera, no? (27 segons)\nLlençar arròs i pètals als casaments està molt vist (1 min)\nTot un mon desconegut i misteriós pels homes\nPels amants de les ovelles “Thanks, Smokey!” (2 min so imprescindible)\nRecordes si està mort o viu? (el meu record es 14)\nSabies que hi ha una lliga de lluita de malabaristes? (4 min)\nLa escala logarítmica (4:30 min)\nDos suïsses recreen la gira gastronòmica dels Simpson per Nova Orleans, escena per escena (1:27 min)\n2019-10-04 a les 9:32\n1.- Em quedo amb el titular “dormir fa perdre greix” i així puc deixar el règim a canvi de fer una bona migdiada. Segur que si llegim l’article, la cosa no va així per tant passo.\n5.- Les càmeres fotogràfiques també “pateixen” d’il·lusions òptiques.\n6.- Molt interessant. He flipat amb les interpretacions “dinosàuriques” dels esquelets dels animals actuals.\n7.- La majoria d’aquestes anècdotes diuen molt de com està alguna gent.\n12.- Primer, he fallat a la segona fotografia. Ho he tornat a provar i he arribat a la sisena. Hi ha gent que, encara que no ho sembli, continuen vives i ben vives.\n14.- Hauries d’haver fet la gràfica del CT3094 en escala logarítmica.\n15.- Un aplaudiment (i un “bon profit”) per a aquestes dues suïsses.\n2019-10-04 a les 11:10\n1.- Primera avantatge, mentre dorms no pots menjar. De totes maneres l’article l’he trobat interessant, potser durant el cap de setmana tens més temps per llegir-lo amb calma, per això poso els reculls els divendres.\n5.- Que no t’enganyin, han canviat la regla entre pla i pla…\n6.- Bé, ho has d’agafar amb pinces, son les interpretacions que ha fet el senyor Kosemen. Hi ha científics bastant més rigorosos a l’hora d’interpretar els ossos i que no només es basen en la estructura òssia, sabem més coses.\n7.- Estan malalts, i alguns no només físicament.\n12.- No et diré els intents que he fet per arribar al meu record de 14 (més de 5, menys de 10). Hi ha gent que té una mania molt molesta a estar viva, i al revés a estar morta.\n14.- Em sembla que hauria provocat l’efecte contrari, no hauria representat prou bé l’esforç del post extra que recupero.\n15.- Realment hi han dedicat un esforç considerable.\n2019-10-05 a les 12:33\nRecorda que no vas comentar al post del dia quan estaves celebrant… Vas una mica despistat ultimament, eh?\nPer cert, el becari dubta molt que tinguessis més coneixements sobre grafiques que ell.\n2019-10-05 a les 17:52\nHe anat mirant enllaços distretament fins arribar al ‘viu o mort’, i aquí m’he parat. He jugat fins a superar-te, que tampoc ha costat massa: n’he fet 16. I he fallat perquè he confós raphael amb Camilo Sesto. Un error fatal. Fatal per Camilo Sesto, és clar. El joc m’ha agradat força, val a dir.\n2019-10-05 a les 20:49\nHe fet una sèrie de 28.\n2019-10-05 a les 22:30\nOn pretens arribar??\n2019-10-05 a les 22:29\nJa m’heu superat amb escreix, si us serveix d’alguna cosa. Jo no tinc gaire constància de vius i/o morts, i el joc és més aviat patètic, val a dir.\n2019-10-07 a les 7:42\nJo m’he picat amb algun, rotllo “Com que aquest no està mort?! Això ho arreglo amb un moment…”\n2019-10-06 a les 21:57\nPerdoneu la intromissió, estic buscant una cosa, vosaltres aneu fent.\nJa que hi sóc comentaré una mica\nJa havia vist el vídeo de les ovelles fa temps i m’ha deixat un altre cop descol·locat. No sé què pensar.\nFlipo amb els malabaristes. Realment de tot se’n pot fer una competició. Em faria molta il·lusió que la competició enlloc de bitlles utilitzessin objectes tallants. Li donaria un toc emocionant.\nAmb això del viu o mort m’he quedat a 1. Em sento orgullós de la meu poc coneixement sobre els humans.\nVaig a dormir\n2019-10-07 a les 7:39\nPons’s blog, oferint material a totes les busquedes des del 2006 ^^\n2019-10-07 a les 7:45\nEl vídeo de les ovelles es digne d’una ment molt especial, m’encanta.\nJo afegiria als malabaristes una mica de foc, el foc sempre li dona un toc molt vistós.\nJa que vius entre humans et podries esforçar una mica més en conèixer com a mínim els més famosos, has provat mai de llegir un diari?\n2019-10-07 a les 8:46\nEn el joc dels morts no he passat dels 5 o 6. El més inquietant és que no hi ha vius: només “morts” o “no morts” (?!?).\nLes anècdotes del metge m’han deixat sense paraules. No sabia que el sèrum psicològic fos roín per als ulls… :P\n2019-10-07 a les 9:14\nHi ha gent la qual es arriscat dir que tenen vida, amb això del “no morts” no es mullen.\nPons’s Blog, ensenyant medicina des del 2006 ^^\n2019-10-08 a les 21:45\nJo només he tret uns 3-4, per almenys puc dir que he fet més que el Peix, i això ja és algo.


Nerea López, arquera d'Almussafes, novena en la World Cup de Antalya a Turquia - Vista impresión\nPOBLACIONES » Almussafes » Nerea López, arquera d'Almussafes, novena en la World Cup de Antalya a Turquia\nNerea López, arquera d'Almussafes, novena en la World Cup de Antalya a Turquia\n• La jove esportista va competir per primera vegada en la seua trajectòria al costat de les madrilenyes Alicia Marín i Mónica Galisteo\nNerea López i les seues companyes d'equip, Alicia Marín i Mónica Galisteo, van aconseguir ahir dimecres 23 de maig la novena posició en la World Cup de Tir amb Arc celebrada en la ciutat de Antalya, a Turquia. En aquesta competició, la jove pertanyent al Club de Tir amb Arc d'Almussafes no va aconseguir classificar-se en l'apartat individual. Ara es prepara per a participar en els ‘Jocs del Mediterrani’, que reuniran el pròxim mes de juny a Tarragona a milers d'esportistes de disciplines olímpiques i que es retransmetran per televisió.\nLa World Cup de Tir amb Arc que s'està celebrant del 20 al 26 de maig en la ciutat turca de Antalya ha permés a un dels equips espanyols participants aconseguir la novena posició en la classificació. El conjunt format per l’almussafenya Nerea López i les madrilenyes Alicia Marín i Mónica Galisteo van aconseguir aquest destacat resultat ahir dimecres 23 de maig “sent la primera vegada que competien juntes, la qual cosa té més mèrit”, destaquen des del Club de Tir amb Arc d'Almussafes, al que pertany López.\nEn l'apartat individual, el diumenge 20 van començar els entrenaments lliures i l'endemà, el dilluns 21, Nerea López va aconseguir superar els exercicis classificatoris i plantar-se en les eliminatòries de la jornada del dimarts en una bona posició. No obstant açò, després d'una disputada eliminatòria va caure en la fletxa del desempat, la qual cosa li va tancar les portes a seguir avançant en les successives fases la competició.\nAquest campionat és el segon del calendari de les Word Cups després del torneig disputat a Xangai, que es va celebrar del 23 al 29 d'abril en aqueixa ciutat xinesa, i al que López va poder accedir representant a Espanya, igual que en el cas de Antalya, després de ser seleccionada en el procés classificatori reglamentari.\nDesprés d'aquesta nova experiència internacional, el pròxim mes de juny Nerea López es traslladarà a Tarragona per a participar en els ‘Jocs del Mediterrani’, una de les competicions més importants de la temporada, en la qual estaran representats tots els esports olímpics i milers d'atletes i que serà àmpliament retransmesa per televisió.


Enric Daza, regidor d'Urbanisme: «El PP diu que venem fum; no és fum ja que tenim el projecte de la rambla de Jaume I al 90%» - Revista Cambrils\nEnric Daza, regidor d'Urbanisme: «El PP diu que venem fum; no és fum ja que tenim el projecte de la rambla de Jaume I al 90%»\nLa remodelació de la rambla de Jaume I és una de les grans obres previstes dins del PAM i al pressupost per a l'any 2021 s'ha previst una partida d'1,3 milions d'euros, no exempta de crítiques per part de l'oposició\nPublicat el Dimarts, 19 de gener de 2021 11:15h\nAspecte de la Rambla de Jaume I, a principis d'aquest mes de gener | Lluís Rovira i Barenys\nAquest passat mes de desembre, l'equip de govern presentava el pressupost municipal per a l'any 2021 i, uns dies després, es feia l'aprovació inicial d'aquest document amb contundents crítiques per part de tots els grups de l'oposició i el seu vot contrari en bloc. Dins de l'apartat d'inversions, un dels principals anuncis que feia el govern municipal era el projecte de remodelació de la rambla de Jaume I, que es dota amb 1,3 milions d'euros –un 40% del seu pressupost– per tirar-lo endavant. Recordem que aquesta remodelació és una de les grans obres previstes dins del Pla d'Actuació Municipal 2019-2023 (PAM) dins de l'àrea d'Urbanisme. Es preveu una reforma estètica integral així com una renovació dels serveis.\nDavid Chatelain (PP): "Ningú ha vist ni el pressupost de l'obra ni el projecte i tampoc ha passat per cap procés participatiu"\nA la sessió plenària d'aprovació inicial del pressupost municipal, el passat 23 de desembre, l'oposició va criticar amb contundència que no se'ls havia fer arribar cap document d'aquest projecte, ni cap disseny ni cap idea sobre la proposta de remodelació. Unes crítiques que, fa uns pocs dies, el PP va tornar a reiterar en un comunicat de premsa. Literalment, el portaveu de la formació popular –David Chatelain– va demanar al govern que "deixi de vendre fum i es dediqui a governar". Els populars van recordar com encara estan esperant veure la documentació de la reforma de la rambla de Jaume I –que té atribuïda partida– "sense que ningú hagi vist ni el pressupost de l'obra ni el projecte i que tampoc ha passat per cap procés participatiu". Segons va afirmar Chatelain "ja estem acostumats a aquesta forma de màrqueting polític basat en llançar un titular i després deixar passar el temps".\nEnric Daza: "Fins que no tinguem el projecte al 100%, evidentment, no el podem ensenyar"\nSobre aquestes crítiques, el regidor d'Urbanisme de l'Ajuntament de Cambrils –Enric Daza– ha volgut contestar a les declaracions del portaveu del PP. "El PP diu que venem fum; no és fum. Tenim el projecte al 90% i hem fet una provisió d'un pressupost del qual tenim 12 mesos per endavant i, fins que no tinguem el projecte al 100%, evidentment, no el podem ensenyar. És un projecte important que s'ha confeccionat des del departament d'obra pública al 100%. Ens queden uns plecs per decidir i en el moment que el passem a aprovar, abans informarem a l'oposició i a tot el veïnat". Enric Daza també ha recordar que, "el pressupost és un element viu i es poden fer modificacions de crèdit durant tot l'any, però ja hi ha aquesta previsió de l'execució del projecte dins de pressupost. El projecte està al 90%, queden alguns detalls i matisos per aclarir, fins que no estigui finalitzat no el podem ensenyar".


El Govern preveu enllestir la unitat de radioteràpia el maig del 2020 | BonDia Diari digital d'Andorra.\nLa unitat de radioteràpia podria estar enllestida el maig del 2020. Aquesta és la previsió que va fer ahir el ministre d’Ordenament Territorial, Jordi Torres, en l’entrega de premis als guanyadors i finalistes del concurs d’idees convocat per a la seva construcció. Una previsió que va acompanyada d’una voluntat ferma per part de l’executiu: “Pensem que era una obligació d’aquest Govern disposar d’aquesta unitat costés el que costés”, va remarcar. Segons va indicar el ministre, ara es procedirà a la redacció del projecte executiu, que durarà nou setmanes, i un cop estigui operatiu el pressupost del 2019 es farà la licitació de les obres, de manera que “esperem que en un any i mig aquesta instal·lació estigui realitzada”.\nEl treball Connexió, dels arquitectes Gerard Veciana (ARTEKS, SL) i Lluís Ginjaume (Taller d’Arquitectura i Tècnica, SAU) va guanyar el concurs d’idees, al qual es van presentar sis empreses. Aquest projecte té un pressupost d’1.067.200 euros, que pot variar quan es faci la redacció del projecte d’una manera més acurada. La nova unitat assistencial de radioteràpia estarà situada a cavall de les parròquies d’Andorra la Vella (Av. Doctor Mitjavila) i d’Escaldes (Av. Fiter i Rossell). La seva superfície serà d’uns 462 m².\nVeciana va explicar que la proposta que han fet és molt “continuista”. Així, a nivell formal es tracta d’una petita ampliació de l’hospital, de manera que la façana serà dels mateixos materials i formes. Pel que fa a l’interior, és un projecte “molt funcional”. La unitat constarà d’una sola planta i serà força compacta, la qual cosa permetrà que en un futur es pugui construir al damunt l’ampliació del centre hospitalari. L’arquitecte va assegurar que han cuidat força les circulacions, tant privades com públiques, i han pogut fer una proposta de connexió de la unitat de radiologia amb els ascensors que té l’hospital. Així doncs, “des del primer dia, el personal de l’hospital i el que treballi a l’àrea de radioteràpia podran connectar-se per dins”. També va afirmar que intentaran que sigui un “edifici contemporani”. Tot i que per fora semblaran iguals, per dins, seguint les tendències arquitectòniques actuals, serà “més saludable”, amb materials gens contaminants i la incorporació de pous de llum a les zones interiors perquè no hi hagi tanta llum artificial. “Serà un edifici molt intuïtiu, pensat per a persones de totes les edats des del punt de vista d’accessibilitat universal”, va subratllar.\nSegons el ministre de Salut, Carles Álvarez, precisament es va escollir aquesta proposta per la ubicació de la sala de radioteràpia, la funcionalitat i la connexió amb l’hospital. D’altra banda, va afirmar que poder comptar amb aquesta unitat “és una mesura d’equitat”, ja que la radioteràpia serà més assequible als pacients. En aquest sentit, va manifestar que es tracta d’un “gran benefici” tant per a ells com per als seus familiars, “que moltes vegades pateixen el periple d’aquesta malaltia”. Quant al seu model de gestió, Álvarez va dir que s’estaven estudiant diversos escenaris: des de la gestió pública, la privada o mixta. “Estem oberts a totes les possibilitats”, tot i que va deixar clar que aquesta decisió pertocaria “al pròxim Govern”. El ministre també va afirmar que la unitat es planteja com un “centre de referència” per la zona. Per això, “es mirarà a la llarga de fer acords amb altres territoris veïns, perquè els pot interessar”.\nDe fet, han passat cinc anys des que l’Associació andorrana contra el càncer (Assandca) fes d’aquest projecte una de les seves demandes insistents perquè “era una gran mancança social”. Per aquest motiu, el seu president, Josep Saravia, va manifestar que tenir el projecte “és el primer dels grans passos per tirar-lo endavant”. Dos són fonamentalment els avantatges de tenir aquest servei al país, al seu parer. D’una banda, que els pacients no hauran de marxar fora del país per fer el tractament; i, de l’altra, “és que podrem constatar amb més encert quanta gent té la malaltia”. Actualment, s’estan fent entre 70 i 80 viatges cada mes perquè els afectats puguin rebre aquest tractament a Barcelona o Tolosa, però “hi ha molta gent que avui en dia se’n va abaix i no en tenim constància”, va concloure Saravia.


La peça de dansa contemporània Kintsugi, de la Cia. Impàs, exhaureix entrades a La Factoria - Ràdio Banyoles\nLa peça de dansa contemporània Kintsugi, de la Cia. Impàs, exhaureix entrades a La Factoria\nDijous 29 d’abril · 14:17\nL’espectacle, un diàleg amb música i text, és la segona proposta del cicle ‘Una primavera en dansa’ a la ciutat.\nAquest dijous, 29 d’abril, es commemora el Dia Mundial de la dansa. Banyoles s’ha adherit a la celebració programant el cicle ‘Una primavera en dansa’, que aquest divendres oferirà l’espectacle Kintsugi, de la companyia Impàs.\nUna peça de dansa contemporània de les germanes Masó que dialoga amb la música i el text. La mescla de disciplines és un dels trets particulars de la companyia gironina i la relació entre el cos i la memòria és l’eix de la seva nova creació. L’obra indaga en la memòria de la pell i mostra el dolor i la bellesa que hi ha en les ferides, les cicatrius i les esquerdes internes. El cos com un mapa del que som.\nLa tècnica de Cultura de l’Ajuntament de Banyoles, Íngrid Calpe, ha destacat la delicadesa de l’espectacle i el nom, basat en una tècnica japonesa per reconstruir ceràmiques malmeses.\nÍngrid Calpe - Tècnica de Cultura Banyoles · 00:51\nKintsugi es farà aquest divendres a les vuit a La Factoria amb entrades exhaurides des de fa dies, mantenint l’alt nivell d’acceptació de les propostes del cicle ‘Una primavera en dansa’. Diumenge passat es van fer dues sessions de l’espectacle familiar ‘LÚ’, programat per T tela i que barreja dansa i arts plàstiques. I la tercera proposta serà l’espectacle ‘Des-espera’ de Les Impuxibles el 15 de maig que combina dansa, teatre i la música de Clara Peya, inclòs també dins la programació de músiques modernes i que igualment ha exhaurit localitats.


A la venda els abonaments per a la Lliga Catalana ACB de Badalona\nEls socis del Club Joventut Badalona podran adquirir-los per només 1€\nEls abonaments per la XL edició de la Lliga Nacional Catalana ACB, que es disputarà els dies 9 i 11 de setembre al Palau Olímpic de Badalona, ja es troben a la venda. Els socis verd-i-negres i tots els jugadors de bàsquet federats en clubs de Badalona podran adquirir-los per només 1€.\nTots els socis que comprin un abonament es podran situar en el seu seient habitual dels partits de la Lliga Endesa i l’EuroCup. Per adquirir l’abonament, els socis l’hauran de descarregar introduint el seu usuari i contrasenya a la web de venda d’entrades (a la pestanya negra "reserva la teva entrada" que hi ha a la pantalla que apareix un cop s'ha introduït l'usuari correctament) ,o comprar-lo presencialment a les oficines del Club o a les taquilles. A més, és important recordar que els abonaments de l'any passat no seran vàlids per entrar a l'Olímpic.\nPer la seva part, els no-socis podran obtenir-lo de la mateixa manera, però sense necessitat de registrar-se.\nCompra l'abonament aquí\n1€ anirà destinat al programa Amic de Can Ruti\nLa gran novetat d’enguany és que 1€ de cada abonament anirà destinat a dotar d’equipament la planta de Pediatria de l’Hospital Germans Trias de Badalona dins del programa ‘Amics de Can Ruti’, amb el qual col·labora habitualment la Penya.\n- Socis Joventut Badalona: 1€ (entrada solidària)\n- Federats Badalona ciutat: 1€ (entrada solidària)\n- Entrades generals (no-socis):\ntres preus en funció de la zona (5€, 8€ i 11€) + 1€ (entrada solidària)\n*Totes les entrades són numerades\nEl Club Joventut Badalona disputarà el duel de semifinals contra el Barça el dilluns 9 de setembre a les 21:15h. L'altre semifinal, entre el MoraBanc Andorra i el BAXI Manresa, es disputarà el mateix dia a les 19h. La gran final entre els dos vencedors se celebrarà el dimecres 11 de setembre a les 12h. Tots els partits s’emetran en directe a Esport 3.


Enxampat 'in fraganti' quan robava una moto de repartiment a Tarragona\nEls fets van passar dissabte per la matinada al carrer Cartagena.\nEls fets van passar la matinada de dissabte\nActualitzada 20/01/2020 a les 12:13\nUn jove de 18 anys, veí de Tarragona, va ser detingut el passat dissabte com a presumpte autor d’un delicte de robatori i furt d’ús de vehicle.\nAl voltant de les cinc de la matinada, una patrulla que efectuava tasques de prevenció de delictes i prevenció de conflictes relacionats amb l’oci nocturn, va observar una moto la qual ocupava part de la via, al carrer Cartagena, sense cadenat ni bloqueig de seguretat. La moto estava equipada amb una maleta d’una empresa de repartiment. Les gestions per localitzar els responsables de l’empresa titular de la motocicleta van resultar negatives, motiu pel qual es va deixar correctament estacionada.\nUna estona després, els agents van ensopegar-se amb un home que justament estava empenyent la mateixa moto, motiu pel qual van decidir aturar-lo. Les incongruències de les seves explicacions i el fet que manifestés no ser el propietari del vehicle, van motivar que finalment quedés detingut. La motocicleta va ser traslladada a dependències policials, mentre que l’home va quedar en llibertat l’endemà després de declarar a comissaria amb la obligació de comparèixer davant el jutge quan sigui requerit.\nComenta el contingut : Enxampat 'in fraganti' quan robava una moto de repartiment a Tarragona


Actualització: 04.10.2018 - 19:21\nLa màquina d’escriure de Josep Maria Espinàs.\nTot en el món existeix per acabar convertint-se en un llibre, ho va dir Mallarmé, i Josep Maria Espinàs va triar aquesta frase com a cita inicial per al seu primer llibre, la novel·la Com ganivets o flames (1954). El 2014, quan l’escriptor va recollir els seus articles a Vida articulada, es reafirmava en aquesta idea després de trenta-sis anys d’escriure un article al dia. Rellegint-lo en aquesta tria de gairebé cinc-centes pàgines d’articles dels més d’onze mil que va escriure, Espinàs se’m dibuixa com una mena de senyor Palomar abans de Palomar. Rellegir Espinàs, empassar-se tots els seus articles, endreçadament o no, és trobar una peça a mida per a cada persona que coneixes.\nAbans de Palomar (1983), l’obra pòstuma d’Italo Calvino, Espinàs escriu (1979): «No se m’hauria acudit que quedar-se quiet per observar fos tan important si fa anys no hagués acceptat l’encàrrec d’escriure sobre els carrers de Barcelona.» Aleshores explica que per escriure sobre la ciutat es va dedicar a visitar-ne tots els carrers més d’una vegada, en hores diferents, «per veure’n els canvis de llum, de gent, d’activitat». Fins que un dia va decidir quedar-se quiet en un xamfrà, només deu minuts, amb la mirada fixa en una botiga, una carnisseria, i es va adonar que si no es movia aquell racó de món li arribava amb el seu ritme propi. «El nostre moviment anul·la o deforma el moviment de les coses», conclou Espinàs, i ara ve quan se m’apareix com un senyor Palomar: «el vol d’un ocell no el veurem tal com és realment, no podrem seguir el seu admirable i proporcionat dibuix en el cel si nosaltres també estem en marxa».\nAixò de mirar quiet o mirar en moviment donaria per a pàgines i pàgines d’agradable divagació, si uns i altres tinguéssim prou temps per aturar-nos-hi així, però si emparento literàriament el nostre Espinàs amb el Palomar de Calvino és perquè trobo que l’un des de les pàgines dels diaris i l’altre des de la ficció intenten fer el mateix i amb les mateixes eines: descriure el seu voltant amb l’única eina de la mirada, o més aviat de l’atenció, perquè també escolten; i en el cas d’Espinàs, descriure’l cada dia, en un article, en una mena de, com diu ell, dietari públic, assumint el risc, acceptant «una dosi diària de fracàs» perquè «l’article quotidià afavoreix una concentració molt forta de crítica» (ho diu a El meu ofici, 2008).\nEspinàs duu a la pràctica l’afirmació de Mallarmé: tot el que passa, passa perquè sigui escrit –però no tot el que passa s’arriba a escriure, afegiria i em perdria un altre cop. El que vull dir és que Espinàs demostra, amb els seus articles, que qualsevol cosa pot ser llavor d’article –i això no vol dir que el resultat sigui un article qualsevol–, només es tracta de saber mirar, escoltar i treure’n suc. De llegir Palomar també se’n pot deduir això, entre altres coses. Si t’has proposat descriure el món que t’envolta, si te’l vols explicar, si el vols explicar als altres, no t’ho acabaràs mai. Palomar diu que no es morirà fins que no ho aconsegueixi, i la novel·la (traducció de Maria Antònia Oliver) acaba així: «Decideix que es dedicarà a descriure cada instant de la seva vida, i fins que no els hagi descrit tots ja no pensarà més en ser mort. En aquell moment mor.» No es cap contrasentit, Palomar acaba de descriure el seu motiu de viure, l’ha comprès, i ja ho té tot fet. I Calvino es mor poc després.\nAbans deia que és atenció i no solament mirada, i en un article de 1979 queda clar que Espinàs es passeja per la ciutat amb els ulls i les orelles en guàrdia per capturar-ho tot. Un dia entra en un bar a dinar de menú i sent una cançó. És una cançó que no ha sentit mai però que el commou perquè el connecta amb alguna cosa viscuda. Espinàs hi rumia mentre ens ho explica i ens diu que aquesta mena de tonades noves que de sobte ens commouen com si ens toquessin un vell record amagat són «la música del temps perdut»: «En un moment determinat, una melodia representa una època, o un estil, que ha emmarcat les nostres opcions de vida. Les opcions s’han anat escapçant, els nostres camins s’han escurçat, però la musiqueta continua sonant com ‘aleshores’. No hi fa res que no l’hàgim sentida mai, abans. És la melodia de la impossible marxa enrere, el compàs mesurat dels passos que estem obligats a fer.» Tot això el nostre Palomar català ho escriu a partir d’anar a fer un menú en un bar amb fil musical.\nImagino que l’any 1979, els seus articles diaris a l’Avui devien ser llegits des de moltes taules de bar, potser a l’hora de dinar, amb la ràdio sonant de fons; però jo torno a veure el personatge de Calvino assegut amb el colzes clavats en unes tovalles blanques de paper prim amb l’estampat repetit de les lletres «buon profitto» en blau marí. Imagino Palomar escoltant aquella melodia de la impossible marxa enrere i sent conscient un cop més de les tries que ha fet durant la vida, dels camins que no ha agafat, com per exemple quan es plany per no saber identificar els cants dels ocells perquè de petit va triar no fixar-s’hi i això no és una cosa que et puguin ensenyar els llibres. La música del temps perdut sacsejant l’última creació del vell Calvino en un bar de menú, i un escriptor que s’ho mira quiet des del xamfrà i ho escriu per donar la raó a Mallarmé.\nAra Espinàs ja no escriu –o he de dir: ja no publica– un article al dia, però estic convençuda que continua caçant temes susceptibles d’acabar escrits a la seva columna, perquè un cop se t’engega l’antena d’articulista, ni el no escriure te l’apaga. Imagino ara l’Espinàs, aquell Palomar abans de Palomar, com un Palomar després de Calvino, vivint una vida més enllà de l’última pàgina de la novel·la, lliure de ser capturat en cap altre llibre, lliure també d’escriure, fins i tot contradient Mallarmé, intentant demostrar que es pot viure sense escriure, però descrivint-se la vida en la mida justa dels caràcters d’un article de diari.


Crítica: 'Barcelona amb nom de dona', Betsabé Garcia\nUn llibre recull la presència de personalitats femenines singulars en el nomenclàtor de la ciutat\nEls noms dels carrers de les ciutats solen ser un reflex més del paper secundari que històricament s’ha donat socialment a les dones. El volum Barcelona amb nom de dona, publicat per Editorial Mediterrània, ens convida a fer un recorregut per Barcelona des d’una perspectiva de gènere per fer visible la presència en el nomenclàtor de personalitats femenines singulars.\nL’autora, Betsabé García, ens proposa uns sèrie d’itineraris pels barris per descobrir-hi carrers, places i jardins dedicats a recordar les figures de dones que han destacat en diversos àmbits socials i en èpoques diverses, encara que la immensa majoria de les dones proposades són nascudes en el període comprès entre la segona meitat del segle XIX i mitjans segle XX. No s’hi pretén pas un estudi, ni un llistat exhaustiu del nomenclàtor de la ciutat amb nom de dona, sinó senzillament destacar-ne algunes. Tot i així, no deixa de ser significatiu el fet que en cada un dels deu districtes de la ciutat (Ciutat Vella, Eixample, Gràcia, Horta-Guinardó, Les Corts, Nou Barris, Sant Andreu, Sant Martí, Sants-Monjuïc i Sarrià-Sant Gervasi) es puguin proposar únicament cinc carrers amb nom de dona, a excepció de Sant Martí on se’n proposen vuit.\nNo disposo de dades actualitzades, però recorrent a un estudi dut a terme l’any 1995 (Guía de mujeres de Barcelona, Ajuntament de Barcelona) la historiadora Isabel Segura indicava que, en aquells moments, d’un total de 4.180 carrers a la ciutat de Barcelona, només 187 feien referència a dones, és a dir un percentatge que ni arribava escassament al 5%. D’aquest percentatge, la meitat pràcticament corresponia a noms de santes, Mares de Déu, abadesses i religioses. Les dones de la reialesa en èpoques diverses ocupaven també un segment important del 50% restant. Si descomptem alguns noms que fan referència a col·lectius femenins diversos, sobretot oficis, quedava un nombre reduïdíssim dedicat a figures singulars de dones escriptores, polítiques, reformadores socials, artistes i altres professionals.\nEn el present volum es reprèn el tema però sense pretendre fer cap mena d’estudi ni extreure’n conclusions, sinó amb un altre propòsit més divulgatiu com és el de presentar alguns d’aquests espais de la ciutat amb nom de dona per recordar, mitjançant una breu trajectòria biogràfica de cada una d’elles, qui van ser aquestes figures femenines i quina fou la seva aportació. En total s’hi recullen 53 breus biografies de dones disposades en forma d’itineraris pels districtes. Crec que essent un nombre tant reduït, i que potser fins i tot algunes resultaran desconegudes pel vianant que va atrafegat pel carrer, val la pena de fer-ne esment. D’aquest total de 53 dones, cinc són personatges de la reialesa (Gal·la Placídia, Elionor de Provença, Elionor de Sicília, Peronella d’Aragó i la princesa amb poca fortuna del carrer de la Princesa) i quatre religioses (Sor Eulàlia d’Anzizu, Isabel de Villena, Lluïsa de Marillac i Joaquima de Vedruna). El gruix, si se’n pot dir així, el constitueixen les escriptores, com ara Caterina Albert, Clementina Arderiu, Aurora Bertrana, Maria Aurèlia Capmany, Rosalia de Castro, Aurora Díaz-Plaja, Rosa Leveroni, Maria Mercè Marçal, Dolors Monserdà, Carme Montoriol, Anaïs Nin, Mercè Rodoreda o Montserrat Roig fins a un total de quinze autores. Quinze!\nSegueixen el grup de les polítiques, pensadores, pedagogues, reformadores socials, feministes, o senzillament dones pioneres en reclamar drets com el de poder cursar estudis superiors o exercir professions liberals. Entre les quals: Concepción Arenal, Clara Campoamor, Carme Karr, Marta Mata, Maria Montesori, Frederica Montseny, Maria Zambrano o Elena Maseras, que sumen en conjunt 17 carrers amb els seus noms. Disset! Finalment, dotze carrers, dotze, són dedicats a artistes i creadores en diverses disciplines com Lola Anglada, Olga Sacharoff, Maria Llimona, Margarida Xirgu, Narcisa Freixas o les cupletistes Raquel Meller i la Bella Dorita.\nTotes elles dones intel·ligents i amb talents, sens dubte, però sobretot, com es diu en la introducció, “marcades per una forta determinació, forjada a cops d’insistència i amb una voluntat de ferro”. Cal tenir present, a més a més, que moltes d’aquestes vies urbanes que els hi són dedicades són de creació relativament recent, i que gairebé cap via important de la ciutat de Barcelona porta el nom d’una dona. Se’n faci la lectura que es vulgui, la realitat és aquesta. La igualtat és un horitzó desitjable però malauradament llunyà encara en molts terrenys, i l’espai de la ciutat és també, com gairebé tot, una qüestió de gènere. Val la pena, doncs, fer un recorregut per aquesta Barcelona amb nom de dona, per ser conscients d’un deute i d’un greuge històric, i per veure la ciutat des d’una altra perspectiva i amb uns altres ulls.\nBarcelonaBetsabé GarciaEditorial MediterràniaHistòria de BarcelonaMaria Nunes\nPublicat per\tRedacció\t- maig 29, 2015\nPublicat per\tRedacció\t- juny 2, 2015


Torre de Gassià - Viquipèdia, l'enciclopèdia lliure\n40° 49′ N, 0° 34′ E / 40.81°N,0.57°E / 40.81; 0.57Coord.: 40° 49′ N, 0° 34′ E / 40.81°N,0.57°E / 40.81; 0.57\nLa Torre de Gassià és una torre de Tortosa (Baix Ebre) declarada bé cultural d'interès nacional.\nÉs una torre de defensa de planta quadrada que, adossada a altres edificacions, conforma una massa coneguda com a Mas de Torre Gassia. El seu estat de conservació és bo. No obstant presenta nombrosos adobs posteriors, tant interiors com exteriors. És de planta quadrada i actualment presenta planta baixa i dos pisos. Ha desaparegut el remat original, sent actualment la coberta de teules a un vessant. El material de construcció és la maçoneria, amb peces grans i ben treballades en els angles, especialment en els nivells inferiors. L'accés es realitza per una porta a la planta baixa, adovellada i amb arc apuntat. A s'obra d'ella, a nivell del primer pis, hi ha una finestra gran també apuntada que podria haver estat la porta original. Posteriorment a la construcció han estat obertes altres finestres en els diferents murs. Actualment està habilitada com a habitatge.\nNo es troba documentada en època medieval, però per la seva estructura i ubicació és possible que dati del segle xiv. El nom el rep dels antics propietaris, la família Gassia de Tortosa. En aquest sentit, existia un document que feia referència a un topònim anterior, aquest es va perdre durant la Guerra Civil. La seva funció degué ser de vigilància de l'antic camí de Tortosa a Barcelona pel coll de l'Alba i el Perelló. Es troba entre la ciutat de Tortosa i el coll de l'Alba.\n↑ 1,0 1,1 1,2 «Torre de Gassià». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 28 agost 2014].\nObtingut de «https://ca.wikipedia.org/w/index.php?title=Torre_de_Gassià&oldid=24795549»


Moments - Festa Major - RTVE.es\n“Sense ball, no hi ha festa”, explica l’etnòleg Salvador Palomar que, a més, afegeix que “sense festes majors, l’espècie humana ja faria anys que s’hauria acabat”. La festa major ha estat tradicionalment el punt de trobada perquè tant a pobles com a ciutats es fes una treva durant uns dies i la pau i la concòrdia s’instal•lés entre les gents. Des que es té coneixement és l’any 1150 que hi ha a Catalunya el primer ball de diables. En aquest capítol de Moments, es recuperen arxius valuosos com les imatges de cinema de la Festa de la Mercè de l’any 1912 o també les imatges de NODO de 1952 de les festes de Roda de Ter. Gegants i capgrossos, guarniments i envelats, i sempre el foc per a purificar.\nLes festes majors, tal com es vivien al seu inici, han estat recuperades a partir de l’arribada de la democràcia als anys 70. Van ser els ajuntaments després de 1978 que van fer que els ciutadans ocupessin els carrers. De fet va ser aleshores quan a Barcelona es va fer el primer correfoc, una tradició que juntament amb els focs d’artifici posa punt i final als dies que dura “aquesta treva lúdica”, que tot i l’origen pagà ha derivat en ser anomenada a partir de les celebracions dels sants i les santes. A més de l’etnòleg Palomar al reportatge també hi col•labora Jan Grau, expert en cultura popular.\nAquest és un reportatge de David Gallach que presenta Raül Díaz a la Federació de Colles de Gegants i Bestiari de Ciutat Vella de Barcelona.\nveure més sobre "Moments - Festa Major" veure menys sobre "Moments - Festa Major"


Bloc de l'Àngel Pagès.: de febrer 2009\nCap de setmana de Carnaval. Una festa que normalment visc des de la distància i una rara indiferència. Enguany però, el Carnaval premianenc - tot i la meva tendència a no practicar-lo - ha portat moments inoblidables. Sumàriament: El centre L'Amistat atiborrat de gent, el carrer Sant Antoni convertit en un espai diferent dels que acostumem a trobar en els hiverns premianencs i, a la fí, l'exitosa aparició d'un Martí Rosselló transformat en passavolant afrancesat amb ulleres, gorra de plat i cigarreta als llavis. Menció especial al nostre clan de voyeurs, també afrancesats, que, atrinxerats a la barra del bar, ens sumavem a la festa des d'una distància prudent però efectiva.\nComiat del centre l'Amistat Obrera de Premià de Mar, abans de l'inici d'unes obres de remodelació. Caldrà que "toquem fusta" i vetllar per fer que es trenqui la mala ratxa de projectes impossibles a la premianenca.\nEl Carnaval continua a la taula del G20 amb la cacofonia dels/les Sarkozy, Merkel, Berlusconi, Zapatero i tutti quanti davant d'una partitura comuna farcida de les "solucions" i sacrificis que hem d'aportar les classes populars als desproposits d'unes elits i corporacions. Tot i els titulars que destaquen el rebuig als paradissos fiscals i altres disposicions bàsiques (i en Berlusconi es peta de riure), el paquet de les receptes segueix el guió previst: Diners públics destinats a pal·liar les pèrdues d'una classe arrogant que ara s'apunta al papà-estat exigint un ajut oportunista. No cola. Zapatero obamitzat ,com marca la tendència parapolítica del moment, colze a colze amb Berlusconi i al servei de les crides del món financer a resoldre la crisi de la crisi, la fallida de la recepta neoliberal i la reinvenció (enèssima) del capitalisme. Heus aquí el relat governamental davant l'esfondrament financer: Posem l'estat, el diner de tots i la propaganda mediàtica necessària per reeixir en l'intent de salvar l'insalvable. Plou sobre mullat. Alternatives? Bàsicament, resistències.\nParlant de Berlusconi, un altre solidari amb els pobres rics, tornem d'una sessió de cinema local i hem vist Gomorra, la peli sobre la Camorra. L'altra cara d'una Itàlia en descomposició. Aquella Itàlia mancada de les xarxes de resistència elementals, del posit de cultura proletària antigament arrelada i avui menystinguda per el vell PCI ex-gramscià, ensarronat per les derives i metamorfosis liberals dels d'Alema i Veltroni.\nI un espai d'esperança, de memòria històrica activa i invectiva: Sessió dedicada a la figura de Rosa Luxemburg. La revolucionària i lider espartaquista. Una dona del segle XX lliurada a la lluita pel socialisme. 90 anys del seu assassinat en mans del govern alemany socialdemòcrata. Conferència de la Mariona Ferrer a la seu de Revolta Global a l'Ateneu Rebel de Poble Sec. Extracte de la seva intervenció (una bona manera de connectar amb els trets bàsics de Rosa Luxemburg), cliqueu a aquest enllaç (o poseu-lo al cercador)\nI les músiques disperses del mateix cap de setmana: Miles Davis, 13th Floor Elevators, The Sonics, The Standells, The Artwoods, Los Flechazos i Stereo Maracanà. O sigui: Jazz, garatge, mods i funkeiros brasilers... Setmana Davis: Stereo2, Sound System, ràdio Premià, 95.2, dimarts a les 9 del vespre. Miles is here!\nFotografies i imatges:\nEl Centre l'Amistat Obrera de Premià de Mar(x). Recordant Rosa Luxemburg als carrers. Cartell de la Lliga Spartakus ("el eslabon perdido" del marxisme revolucionari europeu). El Carnaval transnacional en acció: ZapBrownConi preparant les aportacions populars a la crisi financera mundial.\nPublicat per Àngel 'Soulbizarre' a 09:04 21 comentaris:\nPublicat per Àngel 'Soulbizarre' a 02:17 22 comentaris:\nQuan escolto música a casa ho faig de vàries maneres. Un dels formats és el denominat "llum vermella". S'apaguen les llums i la llum vermella transforma l'estudi. Amb aquesta atmosfera els espectres sonors circulen i ressonen entre parets i prestatgeries. Els espectres convocats han estat Pete Molinari i Giant Sand. De Giant Sand -versió escidindida sense els Calexico, amb l'artista d'Arizona Howe Gelb i la banda europea de circunstàncies- ja n'hem parlat sovint al blog. El darrer disc és Provisions i ha estat una aportació molt oportuna del Jordi Tria (giantsandista premianenc). Un disc que també circula dalt del cotxe, anant a la feina, en dies grisos i inquietants. Un treball de country crepuscular (m'agrada definir-lo així, sona bé).\nEn quan a Pete Molinari, això ja és més sorprenent. El caracter intempestiu de la música de Molinari va de perles pel que fa a l'espectralitat. Folk Singer aturat en un temps incert, Molinari és britànic i podria semblar que porta cinquanta anys actuant en un pub proletari (i no és més que una aparença). El seu disc és A virtual Landslide. Ara que retorna el soul, ara que el folk representa un punt de fuga revelador... no està malament visitar aquests dos casos. Si la llum és vermella, encara millor. La llum vermella, tot sigui dit, també és roja. Voilà!\nPublicat per Àngel 'Soulbizarre' a 01:18 5 comentaris:\nPremià de Marx/Barcelona.\nUn capvespre tocat per la música de Miles Davis (Milestones) i per la perspectiva d'un crepuscle magnífic des de la finestra de l'estudi. Cap de setmana que inclou la sessió informativa a l'Ateneu Rebel de Poble Sec (revoltaglobal.cat) sobre el recent Forum Social Mundial al Brasil. Els fòrums socials en si mateixos tenen la gran utilitat de visualitzar i interelacionar una bona part dels moviments socials internacionals i les activitats que generen. La conjuntura internacional, que està marcada per els darrers capitols de la crisi sistèmica i les seves derivacions, s'ha convertit en l'eix del debat i hauria de ser l'eix de l'acció. El més important, penso, no és només quin model o tipus de fòrums requereixen els temps actuals (amb els seus signiticats multiples) sinó com s'articulen aquests en relació a les lluites concretes i generals i en unes coordinacions de resistències més estables. Quin moviment avança, doncs, "entre fòrum i fòrum". La concepció dels fòrums institucionalitzats (presència de governs, d'autoritats locals i de partits encoberts en fundacions) xoca amb les altres visions que estan més a l'ofensiva -com les que proposen els moviments socials més arrelats en les lluites-. Ambtot, l'anticapitalisme es fa explicit en aquests debats (les evidències així ho exigeixen) i ben segur que contribuiran positivament a dotar de més i millors arguments al "moviment real que aboleix l'estat de coses present".\nLa històrica LCR es disolt i, sumant altres aportacions, neix el Nouveau Parti Anticapitaliste. És el signe dels temps. Temps de reorganització i d'alternatives. El corrent internacional anticapitalista pren noves formes, no renuncia de les seves arrels i marca unes línies bàsiques de praxi política centrades en organitzar resistències, impulsar lluites, establir espais de ruptura i avançar al marge del relat institucional i governamentalista. És l'elogi de la política profana (Daniel Bensaïd). El sentit original del combat d'esquerres: la lluita contra el sistema capitalista.\nDues noticies a la premsa: Una vintena de "sense papers" que treballen 12 hores al dia i cobren 500 euros mensuals han estat detinguts. Motiu: Vendre cd's al top manta. Un indigent va ser detingut fa poc per robar una barra de pa. Paradoxes.\nUna relfexió addicional: Els que es busquen la vida com poden, els que pateixen situacions de precarietat extrema i d'explotació descomunal, són els que reben totes les garrotades. Entretant, les elits del capital, de la corrupció parapolítica i del saqueig financer, incrementen el pressing damunt l'estat "de tots els contribuents" per rebre ajuts, exempcions i cops de suport amistós a l'esquena. Plou sobre mullat.\nSense sortir de Barcelona, les experiències culturals, socials i participatives com La Teixidora de Poble Nou pateixen les conseqüències del model delirant de la Barcelona S.A. La ciutat botiga, la ciutat marca, l'aposta salvatge per mercantilitzar tots els indrets possibles d'un espai urbà devastat i convertit en un logotip al servei del capital immobiliari, financer i corporatiu.\nQuina vergonya! (visiteu els articles de Jordi Borja, els trobareu al google, i els de La Teixidora).\nEls discos del cap de setmana: Miles Davis/Milestones, Mark Lanegan, Sound Dimension, Billy Childish, John Martyn, Dennis Bovell, Frank Zappa, Sonic Youth i EST.\nFotografies i imatges: Cartell LCR, logo NPA, acte presentació Revolta Global al Maresme (Pep Riera, Esther Vivas i Àngel Pagès), imatges del desallotjament de La Teixidora.\nVisiteu el blog germà: premiademarx.blogspot.com\nPublicat per Àngel 'Soulbizarre' a 09:49 14 comentaris:


EL SOLET ESCRIU ALS ALUMNES DE 6è PEL SEU 6è ANIVERSARI | Escola El Solell\nEL SOLET ESCRIU ALS ALUMNES DE 6è PEL SEU 6è ANIVERSARI\nSoc el SOLET, i us escric perquè m’agradaria demanar-vos un favor.\nQuan vosaltres anàveu a P4 en uns tallers veu començar a fer un cap gros, amb paper de diari i una mena de mocs de goril·la, us en recordeu?? i a P5 el veu acabar pintant i muntant en una estructura de fusta, així vaig néixer jo, el SOLET del Solell.\nEstic content perquè dijous faré 6 anys, durant aquest temps hem compartit moltes festes d’escola, Nadals, Carnestoltes, Sant Jordi, Finals de curs,… i també del poble, amb els Gegants. Tot això està recollit en un llibre de la meva vida. Aquest Sant Jordi serà l’últim que estareu a prop meu, i sé que estareu molt enfeinats amb el bar però em faria molta il·lusió tenir un record vostre d’un dia tant assenyalat al meu llibre. Podeu venir-me a veure tots i ens fem una foto?? Segur que trobareu el moment o abans de començar o en acabar la festa. Jo seré amb els Gegants, us espero!!\nSoc una miqueta de tots vosaltres i us dono les gràcies. Aviat acabareu el curs i allà on aneu segur que una part de mi i del Solell us acompanyarà. Jo continuaré al Solell i una part de vosaltres també.\nMoltes, moltes gràcies per tot!!


Llista de la Unió d'aliments nous. Agència Catalana de Seguretat Alimentària\nEl Reglament d'Execució (UE) 2017/2470 que estableix la llista d'aliments nous recopila tots els aliments nous autoritzats a la Unió Europea fins a la data de la seva publicació (20 de desembre de 2017). Inclou les condicions d'ús, els requisits d'etiquetatge i les seves especificacions. Totes les autoritzacions són genèriques i la llista de la Unió serveix de referència per als operadors econòmics que desitgen posar al mercat un nou producte autoritzat a menys que el sol·licitant sol·liciti la protecció de dades.\nLa Comissió va actualitzant la llista de la Unió per afegir nous aliments nous autoritzats.\nL’annex del Reglament d’Execució (UE) 2017/2470 s'ha substituït per l'annex del Reglament d'Execució (UE) 2018/1023 de la Comissió, de 23 de juliol de 2018, per tal d’incorporar les darreres modificacions d’autoritzacions i incloure algunes correccions d’errors.\nLlista de la Unió d’aliments nous autoritzats\nActualitzacions a la llista d’aliments nous de la Unió:\nReglament d'Execució (UE) 2018/460 de la Comissió, de 20 de març de 2018, pel qual s'autoritza la comercialització de Ecklonia cava phlorotannins com a aliment nou en virtut del Reglament (UE) 2015/2283 del Parlament Europeu i del Consell i pel qual es modifica el Reglament d'execució de la Comissió (UE ) 2017/2470.\nReglament d'Execució (UE) 2018/461 de la Comissió, de 20 de març de 2018, pel qual s'autoritza una pròrroga de l'ús d'extracte ric en taxifolin com a aliment nou segons el Reglament (UE) 2015/2283 del Parlament Europeu i del Consell, i pel qual es modifica el Reglament d'execució de la Comissió (UE) 2017/2470.\nReglament d'Execució (UE) 2018/462 de la Comissió, de 20 de març de 2018, per la qual s'autoritza una ampliació de l'ús de L-ergotioneïna com a nou aliment en virtut del Reglament (UE) 2015/2283 del Parlament Europeu i del Consell, i pel qual es modifica el Reglament d'execució de la Comissió (UE) 2017/2470.\nReglament d'Execució (UE) 2018/469 de la Comissió, de 21 de març de 2018, pel qual s'autoritza la comercialització d'un extracte de tres arrels (Cynanchum wilfordii Hemsley, Phlomis unbrosa Turcz. i Angelica gigas Nakai) com a aliment nou d'acord amb el Reglament (UE) 2015/2283 del Parlament Europeu i del Consell, i es modifica el Reglament d'Execució (UE) 2017/2470 de la Comissió.\nReglament d'Execució (UE) 2018/991 de la Comissió de 12 de juliol de 2018 pel qual s'autoritza la comercialització de hidrolitzat de lisozim de clara d'ou de gallina com a nou aliment d'acord amb el Reglament (UE) 2015/2283 del Parlament Europeu i del Consell i es modifica el Reglament d'Execució (UE) 2017/2470 de la Comissió.\nReglament d'Execució (UE) 2018/1011 de la Comissió de 17 de juliol de 2018 pel qual s'autoritza l'ampliació dels nivells d'utilització dels xampinyons tractats amb radiació ultraviolada com a nou aliment, conformement al Reglament (UE) 2015 / 2283 del Parlament Europeu i del Consell, i es modifica el Reglament d'Execució (UE) 2017/2470 de la Comissió.\nReglament d'Execució (UE) 2018/1018 de la Comissió de 18 de juliol de 2018 pel qual s'autoritza l'ampliació de l'ús del llevat de fleca (Saccharomyces cerevisiae) tractada amb radiació ultraviolada com a nou aliment, conformement al Reglament (UE) 2015/2283 del Parlament Europeu i del Consell, i es modifica el Reglament d'Execució (UE) 2017/2470 de la Comissió.\n Reglament d'Execució (UE) 2017/2470 de la Comissió, de 20 de desembre de 2017, pel qual s'estableix la llista de la Unió d'aliments nous, de conformitat amb el Reglament (UE) 2015/2283 del Parlament Europeu i del Consell, relatiu als aliments nous.


Les Corts reclamen canviar les lleis energètiques de Rajoy que dinamiten la cogeneració i perjudiquen el taulell – Compromís Corts Valencianes\nPublicat el 15 Abril 2017 en Blog\nVíctor García uneix tots els grups excepte el PP per exigir el pla Renove de la cogeneració, acordat fa un any al Congrés i que “Rajoy ha incomplit”\nEl diputat i alcalde de l’Alcora recorda que Europa veu “clau” la cogeneració per complir les directives d’eficiència energètica perquè “és un sistema eficaç i sostenible”\nCompromís ha tornat a situar la defensa de la indústria tradicional del nostre territori, en concret el taulell, al centre del debat polític. La comissió d’Indústria de les Corts Valencianes ha donat el vistiplau amb el suport de tots els grups excepte el PP –que s’ha abstingut- a una nova Proposició No de Llei del diputat de Compromís i alcalde de l’Alcora, Víctor Garcia, per “instar el Govern a establir un marc jurídic específic de suport i foment de la cogeneració, eina clau per a l’eficiència energètica, la sostenibilitat, la reindustrialització i la competitivitat del sector del taulell”. García, en la seua intervenció, ha recordat que la cogeneració és un sistema energètic clau, segons la Comissió Europea, per aconseguir l’objectiu d’estalvi energètic del 20% establert en les directives europees d’eficiència energètica.\n“Malgrat ser un model energètic pioner, ambientalment molt eficient i essencial per una indústria com el taulell que concentra a la nostra terra el 94% de la producció estatal, el Govern de Rajoy va iniciar el 2012 una política contrària a la cogeneració”, ha lamentat García. “En decrets com el de gener de 2012 o la Llei del Sector Elèctric de 2013, i més tard la reforma elèctrica de 2014, el Govern de Rajoy ha anat dinamitant la cogeneració, circumstància totalment il·lògica ja que, a més, posa en risc milers de llocs de treball i la viabilitat de desenes d’empreses del nostre territori, especialment a Castelló”, ha explicat el també alcalde d’un dels municipis bressols de la ceràmica.\n“La política energètica de Rajoy i del PP ha provocat, segons ACOGEN, que només en tres anys quasi el 40% de les plantes 1.067 plantes de cogeneració existents en l’Estat s’hagen parat”, ha explicat García qui ha destacat que “les reformes energètiques de Rajoy, segons Ascer, han suposat un sobrecost pel sector tauleller de 56,4 milions d’euros, circumstància inassumible per la indústria castellonenca i valenciana”.\nLa proposta de Garcia, qui lamenta la tebiesa del PP en la defensa dels interessos de la indústria castellonenca, reclama al Govern central modificar gran part de la legislació energètica del PP dels últims tres anys. A més incorpora l’exigència al Govern de “impulsar un pla de renovació de les actuals plantes de cogeneració existents” en compliment de la proposta aprovada per la Comissió d’Indústria del Congrés del 28 d’abril de 2016, fa ara un any, i que l’Executiu del PP segueix sense aplicar.\nArxivat en: Blog cogeneració, taulell, víctor garcia\n← Ferrer: “L’Estat ha de transferir els recursos necessaris per atendre la sanitat, l’educació i els serveis socials”\nCompromís proposa la realització d’una prova ràpida a les farmàcies per a detectar el VIH →


Activitat | Ecologia, Urbanisme i Mobilitat\nSessió plenària, 05/07/2017\nDimecres 5 de juliol de 2017 a les 18.30 h a la Biblioteca de Sant Andreu Ignasi Iglésias–Can Fabra (c. del Segre, 22-32)\n2. Aprovació de l’acta de la sessió anterior (8/11/2016).\n3. Actualitat de la xarxa Barcelona + Sostenible.\nPrograma Comerç + Sostenible.\nFinal de curs d’Escoles + Sostenibles.\n4. Compromís de Barcelona pel Clima.\nPlantejament del Pla Clima de l’Ajuntament de Barcelona i del procés participatiu vinculat. Convocatòria del grup impulsor.\n5. Informació sobre la Convenció de la xarxa Barcelona + Sostenible amb motiu de l'equador del Compromís Ciutadà per la Sostenibilitat 2012-2022. Plantejament i validació de la proposta de grup de treball.\n6 Presentació del programa d’accions l’estratègia Residu 0. Aportacions de la sessió participativa realitzada (22/6/2017).\n7. Retorn de les noves Normes Reguladores de Participació Ciutadana. Participació durant el període d’exposició pública (fins al 30 de juliol).\nEl dimecres 5 de juliol es va celebrar la primera sessió del Consell Ciutadà per la Sostenibilitat de 2017 a Can Fabra. Es van tractar el Pla Clima, la Convenció de Signants i el Programa d'accions de l'Estratègia Residu Zero, entre altres temes.\nLa Biblioteca de Sant Andreu Ignasi Iglésias – Can Fabra del barri de Sant Andreu va acollir dimecres 5 de juliol una nova sessió del Consell Ciutadà per la Sostenibilitat, la primera del 2017.\nL’acte es va inaugurar amb les paraules de Janet Sanz, cinquena tinenta d’alcaldia de l’Ajuntament de Barcelona, que va fer referència a la lluita contra el canvi climàtic i la priorització de polítiques en el marc del Pla Clima en el que s'està treballant, i amb l'horitzó de la COP23 a Bonn.\nPer iniciar la sessió, es va presentar la Marta Cuixart com a nova Secretària del Consell, i es va donar per aprovada l'acta de la sessió anterior sense cap modificació.\nEn el punt sobre l’actualitat de la xarxa Barcelona + Sostenible, l'Àlex Goñi, president de PIMEC Comerç, va parlar sobre el programa Comerç + Sostenible, que es va presentar el passat 7 de febrer amb l’acte de signatura del Compromís Ciutadà per la Sostenibilitat de 54 entitats associatives del món del comerç, gremis i organitzacions professionals de Barcelona. Actualment ja són 108 entitats que s’han sumat al programa Comerç + Sostenible i fan visibles les seves accions per la sostenibilitat. Va remarcar l'esforç de la patronal en relació al pacte de la bossa, al sistema de dipòsit, devolució i retorn d'envasos i a l'economia circular.\nPer altra banda, en Lluís Sala, vicepresident del Consell, va al·ludir a la finalització del curs 2016-2017 del programa Escoles + Sostenibles, que es va celebrar el passat 13 de juny amb un acte de cloenda conjunt de centres educatius de primària i secundària en el qual van assistir prop de 600 persones entre alumnat i professorat. L’esdeveniment va tenir com a al·licient l’estrena en primícia de la cançó “El nou combustible”, un himne a favor dels hàbits sostenibles elaborat conjuntament i de forma participativa entre el grup Xiula i un bon nombre de centres de la xarxa. Dels diversos projectes que es duen a terme a les escoles, va ressaltar el mapa de soroll sobre l'impacte de la contaminació acústica en els centres i l'entorn i la nova microxarxa de cocreació dels patis.\nUn cop finalitzat aquest punt, es va informar sobre les novetats dels projectes del Compromís de Barcelona pel Clima, un espai en el qual l'Elena Forcada, tècnica de la direcció d’Ecologia Urbana de l’Ajuntament de Barcelona, i els membres dels equips de projectes que hi eren presents van poder exposar com s’estan desenvolupant.\nA continuació, Frederic Ximeno, Comissionat d’Ecologia de l’Ajuntament va presentar el Pla Clima, un nou document que té per objectiu ser la referència de com es treballa el canvi climàtic a la ciutat en els propers dos anys i en perspectiva del 2030. Durant el desenvolupament d’aquest Pla, hi haurà un procés de coproducció per tal de que les entitats, empreses i organitzacions de la xarxa hi puguin dir la seva. El pròxim dijous 13 de juliol s’ha convocat la primera sessió en la qual es parlarà sobre el Pla i la plataforma Decidim Barcelona, que s’utilitzarà com a espai per recollir les aportacions relatives al document. Es crearà una comissió de seguiment que vetllarà per aquest procés.\nLa Convenció de Signants per commemorar l’equador del Compromís Ciutadà per la Sostenibilitat també va ser un punt important de l’ordre del dia de la sessió, presentat per la Patrícia Rovira, coordinadora de la Secretaria de Barcelona + Sostenible . El Consell va validar la proposta del procés, que contempla l’elaboració de documentació per a la diagnosi, un grup de treball i un acte que tindrà lloc el 30 de novembre.\nPosteriorment en Carlos Vázquez, director de Neteja i Gestió de Residus i la Rosa Garcia, representant de Rezero, van presentar el Programa d’Accions de l’Estratègia Residu Zero, amb el detall de les mesures i línies estratègiques que es van treballar a la sessió participativa del passat 22 de juny, amb els membres de la xarxa. Les aportacions que es van prioritzar van ser la creació de la taxa de residus, la coresponsabilitat ciutadana, la disminució de residus en comerços i restaurants, el sistema de dipòsit, devolució i retorn d'envasos, l'aprofitament d'aliments i la recollida porta a porta a la ciutat.\nPer anar acabant la sessió es va fer un retorn de les Normes Reguladores de Participació Ciutadana i es va indicar que el període d’exposició pública durarà fins el 25 de juliol i l'aprovació definitiva serà al setembre.\nPer concloure la sessió es va obrir un torn obert de paraules, en el qual es va incidir en la importància d'impulsar propostes més concretes i valentes en la gestió de residus i en la contaminació atmosfèrica, la preocupació per la salut, l'impacte del turisme en la ciutat i l'accessibilitat en els comerços. També es va destacar la voluntat de que el Consell sigui un òrgan més participatiu i que els membres intervinguin en els punts de l'ordre del dia.\nCompromís de Barcelona pel Clima (projectes)\nAportacions de la sessió participativa de l’Estratègia Residu Zero (22 de juny).\nSessió plenària, 08/11/2016\nDimarts 8 de novembre a les 18.30 h al Casinet d'Hostafrancs (c. del Rector Triadó, 53).\n2. Aprovació de l’acta de la sessió anterior.\n3. Temes informatius:\nNous membres del Consell.\nProcés participatiu del PAM.\nRevisió i actualització de les Normes Reguladores de Participació Ciutadana.\nIndicadors d'assoliment del Compromís Ciutadà per la Sostenibilitat.\nCicle "Estratègies d'Ecologia Urbana".\n4. Presentació i posada en comú: “Cap a una Barcelona sense residus. Estratègia Residu Zero”.\n5. Estat de la qüestió dels Equips de Projecte del Compromís de Barcelona pel Clima.\nCompromís pel Clima (informe de seguiment)\nPresentació Indicadors de Sostenibilitat de Barcelona\nInforme Omplim de vida els carrers\nPresentació del Pla director de l'Arbrat\nSessió plenària, 02/02/2016\nDimarts 2 de febrer a les 18.00 h a l’Auditori de l'Espai Jove les Basses, carrer Teide 20.\n3. Presentació i posada en comú: Cap a una Barcelona sense residus. Estratègia Residu Zero\n4. Estat de la qüestió dels Equips de Projecte del Compromís de Barcelona pel Clima\nCicle "Estratègies d'Ecologia Urbana”.\nL'alcaldessa de l'Ajuntament de Barcelona Ada Colau va inaugurar el primer Plenari de l'any del Consell Ciutadà per la Sostenibilitat. A l'acte hi van assistir prop de 60 persones, representants de la xarxa Barcelona + Sostenible, dels grups polítics i dels districtes de la ciutat.\nL'alcaldessa va dedicar paraules de reconeixement a la tasca realitzada per les entitats del Consell. Va parlar també del dret a la ciutat, a la qualitat de vida de totes les persones. De la necessitat de pensar en el futur de manera responsable i d'abordar canvis estructurals, com la transició cap a un nou model energètic. Va acabar la seva intervenció convidant els membres del Consell a participar del debat sobre el Pla d'Actuació Municipal del mandat per avançar en aquest plantejament.\nEl vicepresident del Consell, Lluis Sala, va presentar la Comissió Permanent, en la qual hi ha representants de 9 entitats de la xarxa Barcelona + Sostenible: AMB, Club EMAS, COAMB, Depana, Eco-Union, Fundació per la Prevenció de Residus i el Consum Responsable, PIMEC, TMB i la UAB. També formen part de la Permanent representants dels 7 grups polítics de l'Ajuntament, la presidenta i el vicepresident del Consell.\nJanet Sanz, tinenta d'alcaldia d'Ecologia, Urbanisme i Mobilitat, i Eva Herrero, comissionada d'Ecologia Urbana, van rendir comptes dels primers mesos de mandat en matèria de sostenibilitat. Van incidir en el Compromís Barcelona pel Clima, l'Operador energètic municipal i l'estratègia de transició energètica, la lluita contra la contaminació atmosfèrica, el repte de la mobilitat sostenible i actuacions concretes com la política d'eradicació de l'ús del glifosat com a herbicida en la via cap a una jardineria més ecològica.\nA continuació es va presentar la proposta de treball per al 2016, començant per la participació en el debat del PAM (Programa d'Actuació Municipal 2016-2019). Concretament es va anunciar la sessió participativa adreçada a la xarxa Barcelona + Sostenible que es farà el proper 17 de març per la tarda a l'Espai Jove La Fontana. El PAM serà orientatiu sobre línies de treball del Consell a encetar. Es va demanar als membres del Consell que encoratgessin els integrants dels seus col·lectius a participar en les cites presencials i en la plataforma web de debat del PAM.\nParal·lelament, la Comissió Permanent va proposar crear inicialment 4 grups de treball, basant-se en els temes prioritzats pels participants a l'anterior sessió plenària i en els 9 projectes plantejats al Compromís de Barcelona pel Clima . Els grups són: Eficiència energètica i energies renovables; Mobilitat sostenible; Economia circular i Educació ambiental i comunicació. Es va proposar que cada grup de treball tutelés dos o com a màxim tres projectes del Compromís de Barcelona pel Clima. Addicionalment es va apuntar la possibilitat de crear un grup sobre renaturalització de la ciutat.\nFinalment, Rosa Garcia de la Fundació per la Prevenció de Residus i el Consum Responsable i Oriol Jiménez de la SCEA van presentar el Mapa Barcelona + Sostenible, un exemple de projecte compartit que pot ajudar a orientar la feina d'altres grups de treball del Consell.\nEl torn obert de paraules va ser ric i intens, destacant les referències a la necessitat d'incidir en l'acció als territoris, amb les entitats veïnals i locals.\nPresentació del Mapa B+S\n1a reunió plenària del Consell, 06/05/2015\nEl 6 de maig de 2015 va tenir lloc, a l’auditori del Museu d’Art Contemporani de Barcelona (MACBA), la primera reunió plenària del Consell Ciutadà per la Sostenibilitat, des de l’aprovació del nou reglament de funcionament i del procés d’elecció de membres. L’acte va ser presidit per Antoni Vives, tinent d’alcalde d’Hàbitat Urbà. Hi van assistir representants de 50 entitats i institucions de les 62 que actualment integren el Consell.\nDesprés de la benvinguda per part del president, el secretari, Miquel Reñé, va comunicar les organitzacions i persones que formen part del Consell per designació dels grups polítics, dels diferents sectors i dels districtes. Seguidament es va procedir al nomenament dels 10 membres del Plenari representants d’entitats significatives de la ciutat, a proposta del president, tal com es contempla al reglament, i de la vicepresidència, que va recaure en la figura de Lluís Sala, representant de l’Escola Sant Ramon Nonat.\nTot seguit es va iniciar el punt de l’ordre del dia al qual es va dedicar més temps, amb una dinàmica de deliberació i aportacions en grups sobre àmbits de treball i continguts que hauria de tractar el Consell, i sobre les formes d’organització, sistemes i eines de treball per abordar amb èxit els continguts. Les qüestions prioritzades per cada grup van ser exposades al Plenari i es van recollir com a material de base per encetar el camí del Consell.\nEl secretari Miquel Reñé va explicar l’últim pas formal que caldrà fer per constituir el Consell, que és la creació de la Comissió Permanent. Es tracta d’un òrgan col·legiat de caràcter executiu encarregat de vetllar per l’impuls i el bon funcionament del Consell. Tal com recull el reglament, la Comissió Permanent estarà formada per la presidència o persona en qui delegui; la vicepresidència; la secretaria; fins a nou representants de les organitzacions signants del Compromís Ciutadà per la Sostenibilitat integrants del Consell i un representant de cadascun dels grups municipals amb representació al consistori. Es va informar que des de l’endemà de la reunió plenària s’obre un procés de consulta a tots els membres del Consell que vulguin formar part d’aquesta Comissió Permanent.\nActes de les sessions:\n5a reunió de la Comissió Permanent del Consell, 02/11/2017\n4a reunió de la Comissió Permanent del Consell, 25/04/2017\n3a reunió de la Comissió Permanent del Consell, 27/06/2016\n2a reunió de la Comissió Permanent del Consell, 30/11/2015\n1a reunió de la Comissió Permanent del Consell, 28/10/2015\nEmmarquen les temàtiques, orienten la visió i fan el seguiment de les polítiques municipals i dels projectes de la xarxa Barcelona + Sostenible.\nSón de llarg recorregut.\nDins de les seves funcions s’inclou aportar perspectiva, assessorar, detectar l’oportunitat de nous projectes...\nA) Eficiència energètica i energies renovables\nB) Mobilitat sostenible\nC) Economia circular\nD) Educació ambiental i comunicació\nWeb Compromís pel Clima


27.200 creueristes en un sol dia – Stac\n4 de juny de 2011 admin2 1009 Views\nDos joves miren des de Montjuïc alguns dels grans vaixells de creuer atracats ahir al port de Barcelona Foto: ROBERT RAMOS.\nBarcelona ha esdevingut en els últims anys el primer port del Mediterrani i el quart de tot el món en la recepció de vaixells de creuer\nAhir van atracar-hi set vaixells, el rècord de la temporada fins ara\nBARCELONA. EL PUNT. VIRTUDES PERES.- El lideratge sembla indiscutible. Barcelona s’ha consolidat en els últims anys com la capital dels creuers de la Mediterrània. Tant és així que l’any 2010 van passar per la ciutat 2,3 milions de creueristes, un 9% més que l’any anterior, i la previsió de l’Autoritat Portuària és incrementar aquest percentatge en un 7% aquest any amb un total de 900 escales.\nEl 9 de maig, amb l’atracament de nou grans vaixells amb més de 19.000 passatgers, va donar el tret de sortida del període amb més trànsit portuari. Ahir, però, el port de Barcelona, el quart de tot el món en recepció de creuers, va batre un nou rècord. Hi van atracar set vaixells, alguns considerats dels més grans de la Mediterrània amb un total de 27.200 creueristes.\nEn tot aquest any 2011, només hi haurà un únic dia en què està previst que se superi aquest rècord de passatgers. Serà el 20 d’agost quan coincidiran al port barceloní nou vaixells amb més de 31.000 turistes. Avui hi atracaran tres vaixells, entre els quals hi ha el Liberty of de Seas, el segon vaixell de creuer més gran del món, amb 15 cobertes, 160.000 tones de pes i capacitat per transportar 3.634 passatgers.\nDels set vaixells de creuer que van arribar ahir al port de Barcelona, tres –Costa Serena, Carnival Magic i MSC Splendida– feien un turnaround parcial, és a dir, que van acabar el viatge i van iniciar un nou itinerari. Els altres quatre vaixells –Noordam, Aidavita, Thomson Dream i Independence of the Seas– van fer una escala d’hores per continuar a la tarda el seu periple per la Mediterrània.\nGeneralment els turistes que viatgen en aquest tipus de creuers ja han contractat prèviament una excursió per poder fer una visita panoràmica a la ciutat de Barcelona. Disposen de poc temps i la majoria tenen només entre tres o quatre hores per conèixer els principals punts turístics de la capital catalana.\nLes opcions són diverses, des de viatjar en un autobús amb guia fins agafar un bus turístic o, fins i tot, fer el tour en bicicleta o anar a fer un tomb per la Rambla i el barri Gòtic caminant.\nEn dies com ahir es fàcil comprovar la passió que desperta el bus turístic entre els creueristes. “La gran majoria agafen aquesta opció i quan hi ha molts creuers com avui el servei se satura”, explica Peter Giulano, informador turístic. També és veritat, afegeix Giulano, que en alguns casos –“especialment amb grups d’anglesos amb un nivell econòmic bastant baix”–, amb un passeig per la Rambla i la plaça Catalunya “ja en tenen prou”. En aquests casos, subratlla l’informador, se’ls avisa del “risc de robatoris”, especialment a la Rambla, el Gòtic i el Raval, “que han crescut molt amb el tema de la crisi”.\nEn bus amb guia\nL’opció de l’autocar amb guia és una de les més còmodes. És la que van escollir un bon grapat dels creueristes que van arribar amb l’Aidavita. Aquest vaixell, que portava passatgers alemanys, va arribar al port de Barcelona a les onze del matí i havia de partir a les set de la tarda. El Rudolf i la seva dona Monika, procedents de Munic, van ser una de les parelles que van optar per fer el tour de tres hores en bus. L’autobús garantia una visita panoràmica de la ciutat i escales com a mínim a la Sagrada Família i el parc Güell. El Rudolf i la Mònica no coneixien pràcticament res de Barcelona però a tots dos els feia il·lusió visitar el barri Gòtic. “Esperem fer-nos-en una idea en tres hores”, comentaven. A la tarda el vaixell partia en direcció a Palma.\nEl Miquel, la Lucelia, la Roziane, el Marcus, l’Alessandra i el Gildo van optar pel bus turístic. Venien de Porto Alegre, al sud del Brasil, i ja havien visitat bona part de la costa italiana i francesa en un gran creuer de 18 dies de durada. Eren les dotze del migdia i no tenien gaire temps. Havien de tornar a dos quarts de cinc de la tarda perquè el seu vaixell, l’MSC Spendida, salpava a les sis. “Ens han dit que no ens podem deixar perdre la catedral”, comentaven mentre feien cua –bastant llarga, per cert– per poder agafar el bus turístic.\nMés sa, en bicicleta\nNo tots els creueristes trien l’opció més còmoda. N’hi ha molts que prefereixen aprofitar el poc temps que tenen fent un passeig a peu pel centre –ahir a les onze del matí es podien veure grans grups de turistes caminant Rambla amunt procedents del port– i hi ha fins i tot qui opta per fer una visita panoràmica en bicicleta. Ahir, un grup dels creueristes de l’Aidavita van triar aquesta opció. Eren una dotzena de diferents ciutats alemanyes i de diferents edats. I tenien sis hores per endavant. “La nostra intenció és passejar per la Rambla i la plaça Catalunya, però també visitar el parc de la Ciutadella i arribar fins a la Sagrada Família”, resumia un d’ells.\nFins al Maremàgnum\nLa família Stubing, de Berlín, hauran d’esperar encara uns quants anys per poder visitar Barcelona en bicicleta. Amb dos nens de quatre anys i deu mesos, ahir van ser els últims a abandonar l’Aidavita. Eren dos quarts de dues del migdia quan sortien del vaixell i el pla no era gaire ambiciós. “Amb nens petits ja se sap. Anirem caminant al Maremàgnum i amb una mica de sort arribarem fins a la Rambla”, comentava la mare divertida. Això sí, estaven encantats amb el vaixell: “És molt maco i els nens s’ho passen bomba perquè hi ha moltes activitats pensades exclusivament per a ells.”\nEls que no semblen tan contents amb l’afluència de creuers són els taxistes. En un dia com ahir, amb un rècord de visitants, hi havia una cua amb una desena llarga de taxis esperant. “El 90% dels creueristes vénen ja amb les excursions tancades i ens deixen molt poc marge”, comentava el Manel Giménez, que treballa en el sector del taxi des de l’any 1986. Ell i el seu company, el Francisco Franco –les bromes pel seu nom són contínues– estan bastant desencantats. “No ens ho posen gens fàcil. A vegades esperem una hora i mitja per fer cinc euros i després diuen que els taxistes ens fem d’or”, subratllen.\nTot i el pessimisme d’aquests taxistes, que pensen que “els més joves no tenen futur”, l’impacte econòmic dels creuers està més que quantificat. L’any passat es va parlar de 200 milions d’euros, una xifra que es vol incrementar aquest any.\nAl port de Barcelona operen anualment més de 50 companyies de creuers que disposen d’una elevada especialització pel que fa als diferents sectors de mercat, nacionalitats i destinacions turístiques. L’origen dels creueristes també és molt diversa. Un 18% vénen del Regne Unit; un 17%, dels Estats Units, i un 17%, de diferents ciutats espanyoles. De la resta, el 14% són italians; el 9%, alemanys, i el 4%, francesos.\n← La Justicia da a la patronal Fepime carácter de organización representativa\nNecesitamos propuestas de giros y paradas en L'Hospitalet de Llobregat →\n21 de novembre de 2019 admin2 Comentaris tancats a Programa de radio TAXI LIBRE 20.11.19 en Radio METRO FM. Edición 89


La població del Principat frega els 75.000 habitants - El Periòdic d'Andorra\nL’avinguda Meritxell en una hora de gran afluència de gent durant un cap de setmana de les darreres festes de Nadal ja passades. | El Periòdic\nLa població d’Andorra va tornar a registrar un increment en el darrer any, segons les dades publicades ahir pel departament d’Estadística del Govern d’Andorra. Així, a data de 31 de desembre, la xifra era de 74.794 persones o el que és el mateix, 1.689 més que al 2016, el que suposa un increment del 2,3%.\nAquesta xifra és la sisena més alta de la història i només superada per la franja d’anys que va del 2006 al 2010, ambdós inclosos. A més, és el cinquè any seguit que el creixement de la població va en augment, després que el 2012 es toqués fons a causa de la crisi amb 69.758 persones.\nLa parròquia amb més població continua sent Andorra la Vella, on resideix poc menys del 30% de la població. Aquesta és una de les tres que més augment de població ha registrat amb un 1,5% (21.672 persones), amb Escaldes-Engordany per darrere gràcies al creixement d’un 1,6% que fixa la sifra en 14.271. Encamp, ha crescut un 3% (11.290), seguida de la Massana amb 9.628 (3,3%) i Sant Julià de Lòria amb 9.001 (1,6%) . Finalment, les parròquies amb menys població són Ordino, amb 4.675 persones i un augment del 2,1%, i Canillo, que com és habitual ha registrat el creixement més important per davant de La Massana i Encamp: un 7% per arribar a les 3.928 persones.\nEl 49%, de nacionalitat andorrana\nDividint la població per nacionalitats, la més nombrosa és l’andorrana amb 36.697 persones, el 49% del total, tot i que al 2017 ha viscut un gairebé mínim augment d’un 0,3%. Espanya es manté com la segona del rànquing amb 18.737 i un augment del 3,7%, que representa el 25,1% del total. A continuació trobem els portuguesos, que amb 9.193 persones, és l’única nacionalitat que es manté estable (0%), seguint la tendència dels darrers anys, i que representa el 12,3% del total. La segueix el grup d’altres nacionalitats, que sumen un total de 6.968 persones i que té el percentatge més alt de creixement, un 10,6%. Per últim, el francès continua la gràfica progressiva de creix que manté des del 2013 i que l’any passat ho va fet amb un 7,8% situant-se en les 3.199 persones.\nCal recordar que des del desembre del 2009, Estadística elabora un càlcul estimat de la població del país, més real que el registrat oficialment a través dels censos parroquials, ja que creua dades de diferents fonts, com les baixes a Immigració o a la Caixa Andorrana de la Seguretat Social (CASS), els difunts i les probables segones residències. Però també hi ha dades de la població registrada, que es calcula només amb les dades dels censos parroquials, que tenen molt més marge d’errada perquè, entre d’altres exemples, encara no comptabilitza dades de persones que han marxat del Principat i no s’han donat de baixa en el cens. Aquestes situen la xifra en en 80.209 persones, un 2,5% més que el 2016, i destaca l’augment a totes les parròquies i especialment a la de la Canillo amb un 7,3%.\nSegons explica l’agència ANA, el percentatge de diferència entre la població registrada i l’estimada és cada cop menor, gràcies a les depuracions i revisions dels censos parroquials que s’han anat fent al llarg dels darrers anys. Al 2017 hi ha una divergència del 0,2% mentre que al 2010 es va produir la màxima diferència entre els dos càlculs, d’un 20,9%. La població més sobreestimada en valor és la d’Encamp i de la Massana, mentre que Canillo és la que té la variació en percentatge més elevada. En canvi, Andorra la Vella, Escaldes-Engordany i Ordino són les parròquies amb una desviació menor. Per nacionalitats, on hi ha més desviació és en el grup de les nacionalitats francesa, espanyola i portuguesa.


Ajuntament de Botarell – Telegram\n😊 Estem molt contents de poder seguir presentant-vos 🎙 alguns dels actes que es duran a terme aquest estiu!\nA qui no li ve de gust un concert amb música en directe 🎤 i servei de bar🍹?\n❗Us esperem els dissabtes 4 i 11 de juliol i 1 d’agost a les Nits al Botànic.\n323 views 09:52\n🎙L’Àrea Bàsica de Salut de Riudoms informa de la obertura de consultoris.\n➡ Reobrir els consultoris, de moment, no ❌ és factible, ja que no es donen les circumstàncies necessàries.\n✅ Tot i això, per tal de facilitar l’accés, sobretot a la gent gran o amb dificultats per la mobilització, el metge/infermer👨🏽⚕ pot programar una visita al consultori local amb dia i hora 📆 determinada que serà comunicada al pacient.\n📌 Només es visitaran aquelles cites programades.\nℹ Si voleu ser atesos de forma presencial al consultori, poseu-vos en contacte amb el vostre metge/infermer a través del telèfon 📞 977 850 440. Ells us citaran, si és oportú, al vostre consultori.\n350 views 13:14\n388 views 13:14\nBici robada avui a Botarell❗❗❗\nSisplau 🙏🏼 si la trobeu o la veieu truqueu a ☎ 699661365\n316 views 10:01\n322 views 10:01\n📢 Més informació de l’Àrea Bàsica de Salut de Riudoms.\n✔ La Meva Salut et permet accedir a la teva informació de salut de manera senzilla, segura i confidencial.\n➡ Coneix el teu espai de salut digital entrant al web lamevasalut.gencat.cat o descarregant-te l’app La Meva Salut.\n➕ Per a més informació, truca al 061 Salut Respon.\n❗A La Meva Salut ho tindràs tot.\n327 views 12:37\n329 views 12:38\nVols participar en un concurs televisiu 👨👩👧👦 familiar❓\n➡ El programa “Persona Infiltrada” de TV3 busca famílies de 4 o més membres per participar a la segona temporada.\n👉🏼 Els concursants han de tenir més de 12 anys.\n❓Esteu interessats en jugar i passar una bona estona? Us podeu endur un premi de 4.000 euros!\nSi vols participar-hi escriu 📝 a personainfiltrada@veranda.tv o truca 📞 al 682 110 824.\n330 views 18:26\n395 views 18:26\nDes de l'Ajuntament desitgem molta sort 🍀 i molts encerts ✔ a totes i tots els alumnes que avui comencen les 📝 proves d'accés a la universitat.\nÀnims en aquesta recta final❗❗❗\n357 views 09:52\nℹ Des d’avui és obligatori l’ús de la mascareta😷 a partir dels sis anys d’edat, encara que es mantingui la distància física.\n🚶🏼♂A la via pública\n🌳A l’aire lliure\n🏯En qualsevol espai públic obert o tancat\n🚌Al transport públic\n306 viewsedited 06:44\n317 views 12:45\n😊 Us presentem el format del tast de vins que tindrà lloc a les 19.30h del dissabte 18 de juliol al parc botànic, ja que degut a la situació actual no creiem convenient efectuar el tast&tall com els darrers anys.\n➡ Cada tast de vi 🍷 va acompanyat per un tast gastronòmic 🍢.\n➡ Distribució en taules de màxim 20 persones assegudes 🪑. Recomanació: apuntar-se per colles.\n➡ És obligatori l’ús de la mascareta 😷 en tot moment, excepte quan estigueu asseguts a la vostra taula menjant o bevent.\n🎟 Els tiquets es poden adquirir exclusivament a l’Ajuntament fins dimecres 15 de juliol a les 21h. És necessari demanar cita prèvia al 📞 977 826 130.\n👥 Aforament limitat.\nUs assegurem que no hi faltarà música 🎶, vins 🍷, ni gastronomia 🍢.\n✔ L’organització de l’esdeveniment s’ha dut a terme garantint la màxima seguretat sanitària i adoptant les mesures preventives necessàries per prevenir el risc de contagi del covid-19.\n🙏🏼 Us preguem que respecteu les mesures d’higiene i seguretat.\n⚠ L’Ajuntament es reserva el dret a modificar o cancel·lar l’acte.\n348 views 12:45\n335 views 13:40\n📢 Usuàries i usuaris de la Piscina Municipal de Botarell\nUs recordem l’obligatorietat de portar la mascareta 😷 per accedir al recinte.\n❗ Un cop a l’interior, també n’és necessari el seu ús a l’hora de demanar a la guingueta.\n✅ Us animem a utilitzar-la en totes aquelles ocasions que encara que no sigui obligat, sí és aconsellable.\n364 views 13:40\n🔊BASE I L'AJUNTAMENT INFORMA❗❗❗\nL’organisme autònom de la Diputació de Tarragona que s'encarrega de la gestió i el cobrament de les taxes i impostos municipals, ens han comunicat que per una errada en el moment de la càrrega de les domiciliacions bancàries, l'entitat financera va procedir a realitzar aquestes carregues al CC el dia 10 de juliol, quan en realitat la data comunicada prevista era demà, 15 de juliol de 2020.\n✅Detectada aquesta incidència, les mateixes entitats han procedit a retornar aquestes domiciliacions, de forma que, finalment, es realitzarà la càrrega definitiva aquest dimecres 15 de juliol.\n345 views 09:46\n373 views 09:46\n🔊 Deixalleria mòbil ❗\n♻SECOMSA ens porta la deixalleria mòbil dos dies al nostre municipi, d’aquesta manera no ens haurem de desplaçar fins a la planta per llençar els residus especials\nEstarà ubicada a l’avinguda Països Catalans davant de la zona esportiva\nDilluns de 17 a 19:30\nDimarts de 9:30 a 14\nTota la ℹ del que es pot llençar i el que no la teniu a les imatges\n316 viewsedited 15:32


CLUB DE LECTURA DE 4t. Curs 2015-2016 :: Narrativa breve\nInici > CLUB DE LECTURA DE 4t. Curs 2015-2016\nCLUB DE LECTURA DE 4t. Curs 2015-2016\nProjecte de foment de la lectura. Departament de Llengua.\nEl grup d’alumnes que veieu a la foto que acompanya aquesta notícia és el que constitueix el Club de Lectura d’enguany. Com és habitual, són alumnes que cursen el darrer any de Secundària. Els seus noms són, segons la seva posició a la foto, d’esquerra a dreta: Mireia Jiménez, María Gándara, Carla Ruiz, Marina Gallent, Maria Linde, Rosa Pizà, Guiem Muñoz, Alicia Guzmán, Marta Hurtado, i Mercé Juaneda (asseguda damunt la gespa).\nAquest dimecres passat, dia 11 de novembre, ens hem reunit per constituir el Club, pactar els nostres objectius i parlar de les nostres preferències literàries. Vistes i comentades les propostes aportades per els propis alumnes en aquesta primera reunió, ens hem decantat per la novel·la “Siempre Alice”, de l’escriptora i neurocientífica nordamericana Lisa Genova, publicada el 2007, i actualment molt anomenada per l’èxit de la seva versió cinematogràfica de 2014. Després de la lectura, organitzarem una tertúlia per posar en comú les nostres sensacions i valoracions, de les quals en tindreu notícia en aquesta mateixa pàgina web.\nVolem aprofitar aquest espai de presentació del Club per agrair la col·laboració de l’Amipa i de la Biblioteca de la nostra escola, que subvencionen les despeses del Club, tant pel que fa als llibres que llegim, com també pel que fa a les tertúlies que celebram després de cada lectura. Un any més, gràcies.


Compte enrere per a la tornada a la lliga del sènior del Polo - Línia Les Corts\nRedacció|2019-01-20T12:14:50+02:0016 Gener 2019|Pedralbes|Línia Les Corts\nDiumenge 3 de febrer. Aquesta data està marcada en vermell al calendari del sènior masculí de l’RC Polo, ja que és el dia en el qual l’equip torna a la Divisió d’Honor, en el primer partit de la segona volta, a l’Eduardo Dualde contra el CD Terrassa.\nLa competició està aturada des de finals del mes d’octubre, i els de Carlos García Cuenca són al capdavant de la classificació amb tres punts més que l’Atlètic Terrassa. A banda de la lliga, el conjunt de Pedralbes també haurà d’afrontar la Copa del Rei.\nREFORÇ PER AL FEMENÍ\nPel que fa a l’actualitat del sènior femení, ahir el club va anunciar que Sofía Maldonado torna al club. L’argentina, que ja va jugar a les ordres de Fabri Demarchi el curs passat, serà l’encarregada de cobrir la baixa de la internacional i capitana de l’equip, Xantal Giné, que es va trencar el lligament encreuat anterior del seu genoll dret.\nI és que la jugadora rubinenca va patir aquesta greu lesió en el tradicional Torneig de Reis que l’entitat va celebrar, per 71è cop, entre els dies 3 i 6 d’aquest mes.\nEl dissabte 5 es van jugar els dos partits entre els sèniors del club i dues seleccions formades per alguns dels millors jugadors i jugadores d’Europa. El masculí va guanyar el seu enfrontament (8-4), mentre que el femení va perdre’l (2-8).


Museus que fan de les matemàtiques un joc de nens - mondorino.\nMuseus que fan de les matemàtiques un joc de nens\nDe petits, a molts de nosaltres (m’hi incloc conscientment) se’ns van entravessar les matemàtiques a l’escola. Ens avorrien i no hi trobàvem l’aplicació a la vida diària. Però fins i tot les matemàtiques poden resultar divertides: la qüestió és buscar una manera interessant i original d’aconseguir que els nens s’hi acostin. Això és el que es proposen diferents museus de matemàtiques arreu del món. D’entrada podria semblar un repte poc atractiu, però el cert és que n’hi ha uns quants que l’han acceptat.. i han encertat. Aquí us en deixo alguns exemples:\nVa obrir portes fa poc més de dos mesos a Cornellà de Llobregat, però el projecte ja portava uns set anys en marxa: era la iniciativa d’un grup de professionals entestats a promoure i crear un museu d’aquestes característiques en territori català. Allò que va començar com una exposició itinerant té ara una seu permanent on grans i petits poden experimentar amb les matemàtiques de manera amena. Els visitants hi poden trobar diferents mòduls interactius sobre, entre d’altres, estadística i atzar, il·lusions òptiques, trencaclosques geomètrics o jocs amb calidoscopis i amb miralls.\nPodríem dir que és l’estrella actual dels museus de matemàtiques. Es va inaugurar a Nova York (Estats Units) a finals del 2012 i ja s’ha convertit en tot un atractiu turístic. Està pensat per a un públic de totes les edats, però dedica especial atenció als nens. El seu objectiu és oferir una experiència única que motivi la investigació, desperti la curiositat i desvetlli les meravelles de les matemàtiques. I ho aconsegueix a través d’un seguit de propostes dinàmiques i interactives com convertir-se en un arbre humà, conduir un tricicle amb rodes quadrades o jugar amb esferes per composar i veure música.\nEls responsables del Museo Interactivo e Itinerante de Matemáticas en Zacatecas (México) volen que els visitants s’apropin a aquesta ciència a través del joc. Les activitats, destinades tant a grans com a petits, busquen desenvolupar la imaginació i provocar la reflexió. Al museu també s’hi poden trobar objectes reciclats que recreen figures geomètriques o han estat creats amb l’ús de les matemàtiques.\nTot un museu de referència en aquest camp. Inaugurat el 2002 a Giessen (Alemanya), les seves amplíssimes instal·lacions acullen més de 150 exposicions que presenten fenòmens científics de manera interactiva. Els visitants no només hi participen activament, sinó que sovint se’ls convida a col·laborar els uns amb els altres per tal d’experimentar i descobrir les matemàtiques de manera entretinguda i sorprenent: resolent trencaclosques, construint ponts, fent curses de pilotes o bombolles de sabó… Tot i que el museu és per a tots els públics, els nens tenen un protagonisme destacat al Mini-Mathematikum.\nIl giardino d’Archimede\nSituat a Florència (Itàlia), aquest museu aborda les matemàtiques en el seu sentit més ampli, incloent-hi la seva aplicació a d’altres ciències, a la tecnologia i, sobretot, a la vida quotidiana. Juga amb la interactivitat per mostrar la vessant divertida i desafiant d’una ciència que no resulta tan complicada com la pinten. A través de les seves exposicions i de tallers específics per al públic infantil, els nens poden descobrir les matemàtiques en una bombolla de sabó, fer trencaclosques per acostar-se al teorema de Pitàgores, experimentar amb la papiroflèxia o desxifrar escriptures secretes.\nFinalment, us presento un museu de les matemàtiques que encara no ho és. I és que aquesta plataforma treballa per crear-ne un al Regne Unit. L’objectiu és posar en marxa una entitat pràctica, dinàmica i suggeridora que permeti descobrir el poder de les matemàtiques, tant en la seva aplicació científica com en la vessant lúdica. A més d’exposicions, el centre té previst acollir actes culturals, projeccions cinematogràfiques i conferències relacionades.\nmondorino.2017-09-25T01:11:06+02:007 abril 2014|allà on viuen els nens|Sin comentarios\n11 julio 2018 | Sin comentarios\nLes lectures de la infància com a font d’inspiració musical\n10 marzo 2015 | Sin comentarios\n25 anys de drets dels infants\n20 noviembre 2014 | Sin comentarios